Lire garwa kakung mono pinangka sigaraning nyawa garwa putri, lan suwalike garwa putri minangka sigaraning nyawa sing kakung. Wong kang wus bebojowan iku sajiwa rong raga utawa rong awak. Garwa pinangka simbol manawa manungsa iku supaya bisa nyawiji klawan lingkungane, sedulur-sedulure, lan masyarakat kiwa tengene. Kabeh manungsa kudu dianggep kekancaning urip kang nunggal nasib, lan uga bisa urip ana madyaning bebrayan kanthi rukun lan tentrem, padha asah, asih lan asuh, antarane siji lan sijine pepindhane kaya wong bebojowan kang “sehidup semati” atut runtut pindha “mimim lan mintuna”.